15 dni za Simonitija

Po vložitvi interpelacije ima minister za kulturo Vasko Simoniti v skladu s pravili najmanj 15 dni časa za odgovor na očitke. Interpelacija je sicer opredeljena kot sredstvo nadzora nad delovanjem vlade ali posameznega ministra. Ustava v 118. členu določa, da lahko najmanj deset poslancev v državnem zboru sproži interpelacijo o delu vlade ali posameznega ministra.

Predsednik državnega zbora po vložitvi interpelacije z njo takoj seznani poslance in jo pošlje tudi predsedniku vlade oziroma ministru, ki ga zadeva. Rok, v katerem mora predsednik vlade oziroma minister odgovoriti na interpelacijo, ne sme biti krajši od 15 in ne daljši od 30 dni. V interpelaciji mora biti jasno postavljeno in obrazloženo vprašanje, ki je predmet interpelacije.

Odzivi strank

V SD menijo, da si Simoniti interpelacijo zasluži. Imajo številne pripombe na njegovo nedelo, na njegove prioritete in na njegov način nekulturnega komuniciranja z javnostjo.

V najmanjši opozicijski poslanski skupini SNS ne verjamejo, da bo LDS interpelacijo sploh vložila, saj o interpelacijah govorijo že od začetka avgusta.

Poslanec SDS Branko Grims je poudaril, da je ljudstvo v celoti potrdilo zakon o RTV, zato je dolžnost vseh, da se tudi uveljavi. Ocenjuje, da je LDS z vložitvijo interpelacije izbrala povsem napačno pot in cilj.

V poslanski skupini NSi so za sedaj obveščeni le o napovedi vložitve interpelacije, argumentov in obtožb še ne poznajo, je dejal vodja poslanske skupine Alojz Sok in dodal, da v poslanski skupini delo ministra za kulturo ocenjujejo kot dobro, saj je uresničil vse, kar je predvidevala koalicijska pogodba.

Poslanec SLS Josip Bajc je povedal, da je stranka v koaliciji, ministra so potrdili in dokler bodo v koaliciji, ne bodo podpirali na pamet pripravljenih interpelacij.

LDS: Dobili smo politično televizijo

"Dobili smo RTV Slovenija, ki je predvsem glasnik politične propagande vladajoče koalicije in vlade, televizijo, znotraj katere se selekcionira nastope politikov, pri kateri se favorizira predvsem vladajočo koalicijo in ministre. Dobili smo televizijo, kjer praktično ne poznajo več soočenj med ministri in opozicijo," je dejal Rop in dodal, da je nekdanja javna televizija postala državna. "Po letu dni nimamo ne javne televizije ne boljšega programa ne nižje RTV naročnine," je Rop spomnil na obljube ministra Simonitija.

Predsednik vlade Janez Janše po današnjem nastopu v državnem zboru, kjer je odgovarjal na poslanska vprašanja, ni želel komentirati napovedi največje opozicijske stranke.